Venemaa võimupartei Ühtne Venemaa kesksete välispoliitikakujundajate hulka kuuluv riigiduumasaadik Andrei Klimov pakub Soomele julgeolekualase tippkohtumise korraldamist, kus arutataks Venemaa välja pakutud uut Euroopa julgeolekulepingut.    "Soomel on pikad ja tugevad traditsioonid Euroopa julgeoleku kindlustamises. Seetõttu oleks Helsingi tippkohtumisele oivaline võõrustaja,"  ütles Klimov YLE Uutiste vahendusel.    Klimovi sõnul võiks uut transatlantilist kokkulepet kutsuda näiteks nimega Helsingi 2. Nii võiks Soome jätkata traditsioone, mis algasid 34 aastat tagasi Euroopa julgeoleku- ja koostöönõupidamisega.    Klimovi sõnadele annab kaalu see, et ta kuulub Venemaal niinimetatud ametliku liini esindajate hulka. Riigiduuma väliskomitee aseesimees on ka Ühtse Venemaa parlamendifraktsiooni aseesimees ning partei välispoliitikat kujundava komitee liige.